2 dood, 3 beseer toe skieter losbrandArgieffoto (Foto: imgkid.com) Twee mense is dood en drie ander is beseer toe ŉ skieter Vrydagaand vanuit ŉ bewegende motor op ŉ groep mense losgebrand het. Shawn Herbst, Netcare-woordvoerder, sê die voorval het in Uittogstraat in Brakpan aan die Oos-Rand plaasgevind. Volgens ŉ verslag van die toneel het ŉ groep mense buite gestaan toe die insittende in die verbygaande motor ŉ klomp skote afgevuur het. “Twee mense is noodlottig beseer en dood verklaar. Twee ander mense het ernstige beserings opgedoen en een persoon is in ŉ kritieke toestand,” sê Herbst. Die beseerdes is met lewensondersteunende middels behandel. Al drie beseerdes is na ŉ nabygeleë hospitaal gehaas vir dringende mediese behandeling. Meer inligting oor die voorval is nie bekend nie. ŉ Polisieondersoek is van stapel gestuur.